
Gan ganolbwyntio ar astudiaeth achos, lluniwch ymateb i gynulleidfa broffesiynol sydd yn nodi ac yn gwerthuso’n feirniadol y camau dysgu ac addysgu nesaf ar gyfer dysgwr unigol.

Yn yr aseiniad yma, byddaf yn trafod ac yn cwestiynu pa effaith gaiff addysg gynhwysol ar gynnydd a datblygiad plant, a sut mae’n cael ei weithredu’n gyfannol yng Nghwricwlwm i Gymru (Llywodraeth Cymru, 2020). Byddaf hefyd yn craffu ar ddisgybl sydd ag anghenion dysgu arbennig gan ei bod ar y sbectrwm awtistiaeth ac i bwrpas yr aseiniad, gelwir y dysgwyr yn Gethin fel ffug enw oherwydd rhesymau diogelu. Byddaf yn edrych ar ei ddatblygiad yn holistaidd er mwyn magu dealltwriaeth bendant o anghenion dysgwyr i hyrwyddo a gwella fy addysgeg bersonol (Llywodraeth Cymru, 2020a).

Dywed Malik (2003) a Grist (2008), mai hawl yw cydraddoldeb, nid braint a’i fod yn bwysig er mwyn darparu addysg o’r ansawdd orau. Atgyfnertha Confensiwn y Cenhedloedd Unedig ar Hawliau’r Plentyn (CCUHP) (2020), hyn yn erthygl 28 drwy nodi bod gan bawb, waeth beth fo’i gallu, yr hawl i addysg. Dyfarna ACCAC (2001), Clough a Corbett (2010) a Riehl (2009) bod dysgu ac addysgu cynhwysol yn cydnabod hawl pob dysgwr i brofiad dysgu sy'n parchu amrywiaeth, yn galluogi cyfranogiad, yn dileu rhwystrau ac yn rhagweld ac yn ystyried amrywiaeth o anghenion a hoffterau dysgu. Gwȇl Ryder (2013, t.23) ddwy ochr i’r geiniog, lle ar yr un llaw dylwn ddarparu’r un cyfleoedd i bob disgybl er mwyn ffynu eu dysgu i’w llawn botensial, ond eto ei bod yn “ofynnol gwneud darpariaeth addysgol arbennig” i’r rhai sydd ei angen. Amlyga hyn bod yn rhaid i addysgwyr fod yn realistig a gosod targedau cyraeddadwy fel nad yw’n rhoi pwysau di-angen ar y disgyblion hynny sydd ag anghenion dysgu arbennig i gyflawni i’r un safon ag eraill, ond yn hytrach i’w safon ei hunain. (Lloyd, 2008 a Armstrong, 2005). Yn ogystal, cyfeirir yng ngwaith ymchwil Lindsay (2011) bod diffyg tystiolaeth mewn astudiaethau priodol bod addysg gynhwysol yn rhoi cymeradwyaeth glir ar gyfer yr effeithiau cadarnhaol o gynhwysiant. Dadleuir felly, bod wedi ei yrru gan bryder am hawliau plant oherwydd lle mae tystiolaeth yn bodoli, dim ond yn rhannol gadarnhaol oedd y canlyniad. Yn debyg, esbonia Brown (2016) bod aml ddiffiniad o gynhwysiant, ac felly yn ei wneud yn aneglur a yw cynhwysiant wedi'i fwriadu ar gyfer plant ag anghenion addysgol arbennig yn unig neu ar gyfer pob dysgwr. Fodd bynnag, heria Schwartz (2015) hyn drwy gredu’n gryf nad yw gallu yn sefyll yn y ffordd a bod addysg gynhwysol yn ddathliad o amrywiaeth sy’n cael ei roi ar waith. Cytuna’r Disability Discrimination Act (1995) yn Glazzard et al (2010), na ddylwn eithrio unrhyw blentyn rhag cymryd rhan neu ddysgu yn amgylchedd yr ystafell ddosbarth. O ganlyniad, ein cyfrifoldeb ni fel athrawon yw gwneud pob ymdrech i addasu ein ffordd o addysgu er budd pob gallu (Fredrickson a Cline, 2009). Cydnabydda Estyn (2018) Ysgol Gyfun Gymraeg Glantaf fel arfer dda gan ei bod eisoes yn ymdrechu i fireinio’u darpariaeth fel y gallent addysgu yn hyblyg i ddiwallu angen pob dysgwr. Wrth wraidd hyn, mae ffocws cadarn ar les yr holl ddisgyblion er mwyn gwireddu anghenion academaidd yn llawn. Gwneir hyn drwy sicrhau bod cefnogaeth gyflawn gan staff yr ysgol a bod cyfathrebiad clir rhyngddynt o anghenion pob plentyn. Gorgyffyrddai â gwaith Barnes (2015) oblegid nodwyd ef gall ddulliau trawsgwricwlaidd ddarparu cyfleoedd dysgu cynhwysol a chyfranogol, ond eto bod angen cynllunio, trafod, deall a chytuno ar egwyddorion cynhwysiant yn llawn. Rhanna Kerry (2011) yr un farn gan gredu bod dull trawsgwricwlaidd o ddysgu yn caniatáu i ddisgyblion gael eu haddysgu gyda'i gilydd; mae'r bwlch rhwng galluoedd yn culhau ac mae'r cyfleoedd yn ehangu. Adleisia Donaldson (2015) hyn yn ei adroddiad drwy nodi bod Cwricwlwm i Gymru ar flaen y gâd gan ei bod yn cynnig dull eang felly yn sicrhau bod pob disgybl, gyda chymorth, yn gwneud cynnydd a datblygiad addas ar gyflymder ei hun (Llywodraeth Cymru, 2020b). Sylwa NBACL (d.d) bod addysg gynhwysol yn paratoi plant i fod yn rhan o'i cymuned ac yn datblygu ymdeimlad o berthyn, tra hefyd yn codi disgwyliadau’r holl ddisgyblion o’i hunain. Paratoa hyn ddysgwyr sy’n atgyfnerthu pedwar diben Donaldson (2015, t.30) i fod yn “yn ddinasyddion egwyddorol, gwybodus” a hefyd yn datblygu dysgwyr sy’n alluog ac uchelgeisiol (Llywodraeth Cymru 2015). 

Cyflwyna Foundation Education (2018) ddatblygiad holistig fel dull o ddysgu sy'n pwysleisio pwysigrwydd lles corfforol, emosiynol a seicolegol plant. Rhanna Clement et al (2010) yr un farn gan ddweud bod addysg o ansawdd uchel yn cyfrannu at ddatblygiad addysgol cyfannol, felly yn cynnyddu gallu academaidd disgyblion ar draws pob sector ysgol. Mynega’r CCUHP (2020) yn Gealy a Saer (2010, t.140) bod gan bob plentyn yr “hawl i ddatblygu.” Fodd bynnag, dadleua Glazzard et al (2010) mai rôl athrawon yw hi i agor drysau i'r disgyblion ddatblygu dulliau addysgu. Ond eto, crybwylla Ryder (2013) gall fod ohiriad o oddeutu dair blynedd yn natblygiad cyffredinol dysgwyr ag anghenion dysgu ychwanegol, felly mae posib iddynt brofi anhawster o fewn y cwricwlwm. Er gwaethaf hyn, mae gwybod pa dysgu sy'n ofynnol gan bob disgybl unigol yn hanfodol ar gyfer eu datblygu ymhellach ac os na fyddwn ni fel addysgwyr yn cydnabod hyn yn barhaus, gall arafu cyfradd datblygiad disgyblion gan eu bod yn mynd yn ôl i’w hen batrymau (Dunn, 2017, a Canter, 2001). Yn yr un modd, er bod yn hanfodol i addysg gael ei ystyried yn gyfannol, mae hefyd angen i athrawon feddu ar wybodaeth dda o bob maes dysgu a chael dealltwriaeth glir o gysyniadau datblygiad ym mhob maes (Cooper a Doherty, 2010).

Eglura Gross (2013) a Helpmegrowmn (d.d) gall dysgu a datblygiad iaith fod yn gymleth gan ei bod yn cynnwys llawer mwy na geiriau llafar yn unig. Yn ei gyfanrwydd, mae’n cwmpasu sgiliau gwrando, siarad, ysgrifennu a darllen. Golygai’r holl wahanol ffyrdd mae plentyn yn deall ac yn cyfathrebu, boed yn bragmatig, yn ffonolegol, yn sematig a gan gynnwys cystrawen, felly yn adlewyrchiad cadarn o ddatblygiad gwybyddol (Cowie, 2012). Cytuna Vygotsky (1978) â hyn oblegid fod datblygiad iaith a meddwl yn cyd-fynd a bod tarddiad rhesymu yn ymwneud â'n gallu i gyfathrebu ag eraill. I ddysgwyr sydd ag anhawsterau lleferydd ac iaith, gall hyn beri heriau. Fodd bynnag, gyda chynllunio gofalus ac ystyriol, gallwn sicrhau bod plant ag anhwylder iaith a lleferydd yn gwneud cynnydd ym mhob maes dysgu ac yn teimlo'n rhan o’r addysgu (Hotonu et al, 2009). I’r gwrthwyneb, dadleua Piaget (1945) bod iaith yn cael ei hystyried yn eilradd i weithredu, hynny yw, mae meddwl yn rhagflaenu iaith. Er enghraifft, hyd yn oed cyn eu geiriau cyntaf, bydd babanod yn datblygu ffyrdd unigryw o gyfathrebu drwy ddefnyddio ystumiau a synau (Zero to Three, 2020). Profa hyn bod plant yn rhyngweithio’n gymdeithasol lle maent yn ceisio deall bwriadau oedolion ac yn caffael symbolau ieithyddol fel math o is-gynhyrchiad o ryngweithio cymdeithasol (Hoff, 2014). Meddylia Skinner (1951) gall ddylanwad ar ddatblygiad iaith a chyfathrebu fel hyn ddod o’u hamgylchedd, yn yr achos yma, magwraeth y plentyn. Heb os nac oni bai, adleisia ymchwil Goswami (2018) hyn oblegid nodir pwysigrwydd ymwybyddiaeth plant o batrymau rhythm ieithyddol ar gyfer eu caffael, sydd yn dod yn bennaf o ddylanwad rhieni yn eu plentyndod cynnar. Ar y llaw arall, teimla Chopsky yn tutor2u (2018), mai dylanwad biolegol yw’r rheswm dros ddatblygiad iaith a chyfathrebu a bod plant yn cael eu geni â gallu cynhenid i ddysgu iaith. Creda ef fod gan bob plentyn ‘language acquisition device’ sy'n galluogi'r plentyn i ddatblygu rheolau iaith yn gyflym ac amgodio'r prif sgiliau sy'n gysylltiedig â dysgu iaith.

Heria theori Rousseau (1998) hyn drwy nodi mai dylanwad mwyaf ar blant yw eu hemosiwn fel y gallant ddeall y byd o’u cwmpas, felly dylwn gefnogi datblygiad emosiynol a chymdeithasol disgyblion i’r un radd ac unrhyw faes datblygiad arall. Datblygiad cymdeithasol ac emosiynol yw gallu plentyn i ddeall teimladau eraill, rheoli ei deimladau a'i ymddygiadau ei hun, ymuno â phlant eraill, a meithrin perthnasoedd ag oedolion (The Urban Child, 2020). Er mwyn i blant ddatblygu’r sgiliau sylfaenol sydd eu hangen arnynt, er enghraifft cydweithredu, dilyn cyfarwyddiadau, dangos hunanreolaeth, a thalu sylw, rhaid bod ganddynt sgiliau cymdeithasol-emosiynol (Zarrabi, 2020). Daw hyn law yn llaw â theori Erikson (1958) lle gredai ef fod yn rhaid cyflawni 8 cam ddatblygiad o obaith, ewyllys, pwrpas, gallu, ffyddlondeb, cariad, gofal a doethineb i ddatblygu yn unigolyn llawn. Does dim dwywaith mai cryfder y theori yma yw ei allu i glymu datblygiad seicogymdeithasol pwysig ar draws rhychwant oes gyfan, fodd bynnag, rhaid ystyried bod ei waith yn fwy fel offeryn i hybu meddwl yn hytrach na dadansoddiad ffeithiol. Ei bwrpas felly yw darparu fframwaith yn unig ar gyfer ystyried datblygiad emosiynol a chymdeithasol yn lle theori y gellid ei brofi (McLeod, 2018). Yn wahanol i Erikson (1958), eglura Maslow (1954) ddatblygiad cymdeithasol ac emosiynol mewn theori ysgogol o fodel pum haen o anghenion dynol, a ddarlunnir fel lefelau hierarchaidd o fewn pyramid. Mae lle i gredu bod dangosiad clir o gynydd datblygiad cymdeithasol ac emosiynol yng ngwaith Maslow oblegid bod rhaid i’r plentyn fodloni angen cyn gallu symud ymlaen i ddatblygu un arall; mae pob angen yn adeiladu ar yr un blaenorol (Webster-Stratton, 2010). Ar y llaw arall, os ydym yn esgeuluso neu'n anwybyddu'r anghenion hynny, mae’r datblygiad cymdeithasol yn debygol o gael ei rwystro o ganlyniad tanseilio hunan hyder felly, mae’n rhwystro’u dysgu (Thrive, 2017). Ychwanega Rogers (1959) bod angen amgylchedd ar berson i ddatblygu’n gymdeithasol ac emosiynol i ganiatau gonestrwydd, derbyniad ac empathi. Heb rain, ni fydd perthnasoedd a phersonoliaethau iach yn datblygu fel y dylent (McLeod, 2014). Caniateir Cwricwlwm i Gymru (2020) addysgwyr gydnabod a diwallu'r anghenion hynny, i helpu disgyblion ffynnu wrth annog hunan fri drwy’r meysydd dysgu amrywiol er mwyn cyfrannu at ddatblygiad naturiol y dysgwr. Hwylusa Cwricwlwm i Gymru (2020) gyfleoedd i ddarparu amgylcheddau sy’n berthnasol drwy fagu syniadau sy’n ganolog i’r disgybl ac wedi'i gyfarwyddo, gan gymryd yr athroniaeth bod yn rhaid i ddysgu gwneud synnwyr i'r dysgwr er mwyn bod yn effeithiol ac yn ystyrlon, sy’n debyg iawn i addysgeg Reggio Emilia (Sprouts, 2019), a chaiff ei gefnogi gan Malaguzzi (Early Education, d.d). Yn debyg, trafodai Bronfennbrenner (1977 a 1979) e’i theori ecolegol, sy’n fodel bioecolegol a roddai amlygrwydd i brosesau a pherthnasau rhwng cyd-destun a nodweddion unigol. Trafodai hyn yn nhermau’r unigolyn, y system ficro, eso, ecso a macro ac mae’r rhyngberthynas ymhlith yr amgylcheddau hyn yn caniatau archwilio sut mae patrymau’r amgylchedd o amgylch y plentyn yn dylanwadu ac yn effeithio ar eu datblygiad cymdeithasol ac emosiynol (Ashiabi ac O’Neal, 2015). Noda Estyn (2018a) Meithrinfa Banana Moon fel arfer dda gan eu bod yn dangos sut gall yr amgylchedd chwarae rhan enfawr wrth ddatblygu gallu a sgiliau emosiynol a chymdeithasol disgyblion drwy gysylltiadau â’r gymdeithas.

Braslunia Hewson et al (2020) ddatblygiad corfforol fel proses sy'n canolbwyntio ar ddatblygu sgiliau echddygol bras a mân tra hefyd yn craffu ar ddatblygu rheolaeth dros y corff, yn enwedig yn y cyhyrau a chydsymud corfforol. Daw brig datblygiad corfforol yn ystod plentyndod ac felly mae'n amser hanfodol ar gyfer datblygiad yr ymennydd niwrolegol i gydlynu’r corff ac i annog gweithredau penodol fel gafael, cropian, a cherdded (Thomas, 2017). Er hyn, mae amrywiaeth eang o amser rhwng plant a phryd maent yn cyrraedd a chyflawni’r cerrig-filltir penodol hyn a all arwain at arwydd o anghenion ychwanegol yn ddiweddarach mewn bywyd (Llywodraeth Cymru, 2008). Cytuna The Understood Team (2020) gan nodi os yw plentyn yn methu’r camau hyn yn rheolaidd neu'n ymddangos yn cael trafferth gyda gweithgareddau modur, gallai fod yn arwydd o anhwylder cydgysylltu datblygiadol neu ddyspracsia. Disgrifia Piaget (1945) yn Pound (2014), fod y ddwy flynedd gyntaf mewn bywyd plentyn yn weithredol drwy’r cam sensorimotor pan ddaw gwybodaeth a dealltwriaeth ynghyd o ganlyniad gweithredau corfforol. Adeilada Athey (1990) ar theori Piaget gan nodi bod gweithredau corfforol yn gam cyntaf i archwilio sgema unigol. Yn yr un modd, gwela Bruner (1960) bod camau dysgu cynnar yn gysylltiedig â gweithredu corfforol. Fodd bynnag, gwelwn wahaniaeth mawr yn theori Piaget gan ei fod yn ddatblygiad un-ffordd yn unig, hynny yw, unwaith ichi fynd drwy’r can sensorimotor, ni fyddwch yn datblygu am yn ôl byth. I Bruner, ar y llaw arall, mae'n ddull gweithredol a chychwynnol gan fod y corff yn datblygu ac yn addasu’n rheolaidd pan fyddwn yn cwrdd â heriau newydd (Pound, 2009). Yn debyg, nodwyd yng Nghwricwlwm i Gymru bod “datblygu iechyd a lles y corff yn arwain at fuddiannau gydol oes” (Llywodraeth Cymru, 2020c). Felly mae’r datganiadau o’r hyn sy’n bwysig yn paratoi disgyblion ar gyfer eu datblygu yn gorfforol ynghyd â sut i wneud cynnydd yn effeithiol.

Diffinia Biology dictionary (2019) datblygiad gwybyddol fel datblygiad niwrolegol a seicolegol sy’n digwydd yn ystod plentyndod, felly yn cwmpasu datblygiad yn ei hanfod o'r meddwl fel prosesydd gwybodaeth i greu cysylltiadau (McLeod, 2020). Yn ogystal, eglura Oakley (2004) datblygiad gwybyddol fel sut mae gwybodaeth yn cael ei chaffael, ei phrosesu a'i threfnu mewn plant ac oedolion a sut maen nhw'n datblygu i fod yn fwy effeithlon yn eu dealltwriaeth a’u prosesau meddyliol o wneud a gweithredu o ganlyniad i’r meddwl. Honna theori Piaget (1936) o ddatblygiad gwybyddol bod plentyn yn llunio model meddyliol o'r byd. Er hyn anghytunai ef â'r syniad bod deallusrwydd yn nodwedd sefydlog, ac yn ystyried datblygiad gwybyddol fel proses sy'n digwydd oherwydd aeddfediant a rhyngweithio (McLeod, 2018a). Cyniga Montessori yn Montessori Learning (2020) a Piaget (1957) y dylai plant ddatblygu mewn dilyniant. Er hyn, maent yn anghytuno ar bryd dylai plant ddatblygu. Creda Piaget fod gan blant gyfnodau penodol o ddatblygiad gwybyddol, gyda phlant yn cwrdd â'u cam gweithredol pendant yn saith oed. Dyma’r cam gweithredol concrit, sy’n drydydd yng nghamau theori Piaget (1957) o ddatblygiad gwybyddol a nodweddir y cam hwn gan ddatblygiad meddwl trefnus a rhesymol. Fodd bynnag, dywed Montessori, er bod gan blant gyfnodau sensitif penodol ar gyfer datblygu, y dylwn annog eu synhwyrau i gyd o oedran cynnar iawn, ac y byddai hunan-ddysgu a’r meddwl yn seiliedig ar y ffordd yr oedd y synhwyrau'n datblygu (Dryden a Vos, d.d a Montessori, 1964). Yn debyg, trafoda Atkinson a Shiffrin (1968) ddatblygiad gwybyddol fel model gwybodaeth sy’n cael ei phrosesu mewn modd cyfresol, amarhaol wrth iddi symud o un cam i'r llall. Eglura Huitt (2003) y theori ymhellach gan nodi bod gwybodaeth yn cael ei brosesu a'i storio yn y cof mewn tri cham o'r enw’r cof synhwyraidd, cof tymor byr ac yna'r cof tymor hir.

Nid yw plant ag anghenion arbennig yn hawdd ei ddiffinio gan fod gymaint o amrywiaeth, er enghraifft, mae gan rai angen amlwg, fel downsyndrom neu awtistiaeth, tra gall eraill fod ag anhawster dysgu fel dyspracsia neu dyscawciwla (Meggit, 2007). Yn debyg, defnyddir y term 'anghenion arbennig' i ddisgrifio plant ag oedolion lle mae eu datblygiad yn wahanol i'r arferol neu fod angen help ychwanegol arnynt mewn rhai meysydd datblygu o'u cymharu âg eraill (Martin-Denham, 2015). Pwrpas gwasanaethau ac asiantaethau allanol yw cefnogi'r plant hynny sydd ag anghenion ychwanegol trwy asesu eu hanghenion a gwneud darpariaeth addas ar eu cyfer, boed o fewn yr ysgol neu du allan i furiau’r dosbarth (Glazzard et al, 2010). Law yn llaw â hyn, amlyga Ryder (2013) bod nifer o asiantaethau allanol ar gael er mwyn rhoi cymorth i wahanol fathau o anghenion ac anhawsterau, er enghraifft CAHMS ar gyfer cwnsela i helpu disgyblion yn emosiynol, therapydd galwedigaethol neu ffisio er mwyn cynorthwyo datblygiad corfforol, doctoriaid o bob math, heb anghofio aelodau’r gymuned a’r teulu. Gall atgyfeiriadau fel hyn gael ei drefnu gan SENCO yr ysgol, sy'n aelod o'r staff sydd â chyfrifoldeb ychwanegol fel cydlynydd anghenion addysgol arbennig (Logue, 2009). Er enghraifft yn achos Gethin, byddai’r teulu yn ymwneud â chlinig arbennigol lle byddai modd lleddfu rhai nodweddion a ddaw gyda diagnosis o awtistiaeth. Yn ogystal, byddai Gethin yn cyd-weithio’n agos â therapydd iaith a lleferydd er mwyn ymarfer ei allu i ddeall sefyllfaoedd cymdeithasol, efallai drwy ddefnyddio straeon cymdeithasol (NAS, 2020, a Gwir Lais, 2020). Yn aml, gall therapyddion lleferydd ac iaith weithio gyda phlant mewn sawl ffordd, boed yn sesiynau un i un neu sesiynau grŵp. Er i rai rhieni boeni na fydd sesiynau therapi grŵp yr un mor effeithiol, yn wir, gallai’r sesiynau yma fod yn fuddiol iawn, ar yr amod bod y grŵp yn diwallu anghenion penodol y disgybl (The Good Schools Guide, d.d). Crybwylla DfES (2001) er mwyn diwallu anghenion addysgol dysgwyr yn unigol, rhaid bod hyblygrwydd ar ran yr ysgol, y rhieni ac asiantaethau statudol. 

Anhwylder sbectrwm awtistig, neu ASD a elwir yn fyr, yw anhwylder datblygiadol sy'n effeithio ar y ffordd y mae person yn cyfathrebu â phobl eraill a'r byd o'u cwmpas (Manikiza, 2015). Gall y ffordd mae unigolion yn cael eu heffeithio amrywio, dyma pam a'i helwir yn fath o 'sbectrwm,' er enghraifft, gallai person awtistig fod yn ddi-lafar, neu’n llai abl yn weithredol, neu hyd yn oed yn or-lafar neu’n ddawnus iawn yn academaidd (Sicile-Kira, 2012). Cytuna’r NHS (2019) nid yw bod yn awtistig yn golygu salwch neu afiechyd, yn hytrach, golygai bod yr ymennydd yn gweithio mewn ffordd wahanol i bobl eraill. Mynega Martin-Denham (2015, t.79) gall rhai sydd â chyflwr sbectrwm awtistig gael anawsterau mewn tri phrif faes a chyfeirir atynt fel y “triad of impairments.” Er i bob agwedd o awtistiaeth amrywio o berson i berson, a gall fod rhesymau eraill dros anawsterau yn y meysydd hyn, defnyddir y triawd i ddisgrifio’r prif nodweddion sydd gan bawb ag awtistiaeth i ryw raddau (CAHMS, 2018). Cyfathrebu cymdeithasol yw maes gyntaf y triawd, ac yn achos Gethin, golygai y gallai gymryd ystyr llythrennol am bethau, er enghraifft pan mae eraill yn defnyddio idiomau neu ddywediadau, byddai’n aml yn eu dehongli gair am air. Noda Barton (2012) bod pobl niwrotypical, sef pobl heb awtistiaeth, yn dysgu ymadroddion yn yr un ffordd ag y maen nhw'n dysgu geiriau, er enghraifft pan maen nhw'n clywed yr ymadrodd 'mae'n bwrw hen wragedd a ffyn’, mae eu hymennydd, yn syml, yn cofio bod yr ymadrodd hwn yn golygu ei bod hi'n bwrw glaw. Fodd bynnag, nid yw hyn yn wir am bobl ag awtistiaeth gan fod eu hymennydd yn archwilio pob gair unigol yn rhesymegol ac yna'n ceisio gwneud synnwyr o'r frawddeg fel cyfanwaith (Wallace-Iles, 2018). O ganlyniad, nid yw ymennydd awtistig yn grwpio unrhyw air gyda'i gilydd yn awtomatig, ac yn lle hynny yn ffeilio popeth fel darn o wybodaeth ar wahân heb unrhyw debygrwydd ymddangosiadol i unrhyw beth arall (Wallace-Iles, 2020). Caiff Gethin hefyd drafferth gyda meddwl yn hyblyg a dychymyg cymdeithasol. Dyma’r ail faes o fewn y triawd a gaiff ei amlygu pan nad yw plentyn awtistiaeth yn barod i wrando ar safbwyntiau eraill, er enghraifft wrth siarad am ei ddiddordebau dwys, neu wrth geisio addasu i drefn newydd (Cashin, 2009). Gan amlaf, mae hyn oherwydd bod plant ag awtistiaeth dim ond canolbwyntio ar eu diddordeb a’u trefn gyfarwydd eu hunain ac os oes wahoddiad gan berson arall i'r plentyn ymuno â nhw, yn nodweddiadol bydd y plentyn ag awtistiaeth yn troi i ffwrdd (Russel et al, 2005). Nid yw ymddygiad a meddyliau pobl eraill o unrhyw ddiddordeb i blant ag awtistiaeth oherwydd bod gan y plentyn ag awtistiaeth ddiddordeb mewn ffenomenau y gellir eu rheoli er, iddo fod yn anodd rheoli gweithredoedd eraill (Grandin a Scariano, 1996). Cymhara Feinberg a Keenan (2005) er ar adegau, ei bod hi’n ymddangos fel bod gan rai plant awtistig ddiddordeb mewn eraill, megis trwy ofyn cwestiynau, gan amlaf mae hyn oherwydd eu bod yn casglu gwybodaeth sy'n berthnasol i'w diddordebau eu hunain. Y drydydd faes yn y triawd yw dealltwriaeth gymdeithasol a chysylltiad, sef gwybod sut i ymddwyn mewn amgylchiadau a sefyllfaoedd penodol (Martin-Denham, 2015). Er enghraifft, pan mae Gethin yn siarad gyda pherson, mae’n cael trafferth cynnal cyswllt llygad. Awgryma Donnelly et al (2009) os nad oes gan blentyn ag awtistiaeth lefelau digonol o gyswllt llygad, mae’n debygol o gyfyngu ar eu datblygiad sgiliau cymdeithasol. Cytuna Autism Speaks (2015) bod diffyg cyswllt llygad mewn plant ag awtistiaeth yn dod o brofiadau o straen a phryder uchel mewn sefyllfaoedd cymdeithasol. O ganlyniad, gall unigolion ag anhwylder sbectrwm awtistiaeth ymateb i ysgogiadau amgylcheddol, er enghraifft sain a gweadau, yn ddwysach ac yn llai confensiynol na’i gyfoedion (Landon, 2016).

[bookmark: _Hlk56352857][bookmark: _Hlk56362743]Cryfder yr ymyrraeth yw ei fod yn barhaol yn cynnig amgylchedd ddysgu sy’n ateb gofynion personol Gethin o fod yn fan tawel. Pwysleisia NAS (2019) bod amgylchedd ddysgu cadarnhaol yn hanfodol i bob plentyn, yn enwedig i blant awtistig oblegid ei bod yn cynnig lle iddynt ffynnu er mwyn adnabod sut i barchu eraill ar hyn sydd o’u hamgylch (Panel yr Ymgynghorwyr addysg awyr agored, d.d). Byddai amgylchedd gwyllt, ond diogel, y goedwig yn sicrhau bod disgyblion yn dysgu sut i asesu risg yn naturiol, ac yn cael eu hannog i wneud penderfyniadau synhwyrol ynglŷn â sut i ddelio â sefyllfaoedd anghyfarwydd a fyddai o fudd i Gethin er mwyn datblygu ei ddealltwriaeth o sefyllfaoedd cymdeithasol gwahanol (Forest School Training, d.d.). Caniateir yr amgylchedd o’r goedwig i ddysgwyr fod yn agos at natur, a rhoi cyfle iddynt wneud cysylltiadau rhyngddynt hwy a'r byd ehangach (Froebel, 1886), felly yn eu datblygu yn unol â phedwar diben Donaldson (2015 t.30) drwy “barchu anghenion” eraill. Ar ben hynny, byddai’r ymyrraeth yn gyfle i’r dysgwyr “ddod yn ymwybodol o sut maen nhw’n defnyddio iaith wrth iddyn nhw broﬁ cyﬂeoedd” (Llywodraeth Cymru, 2020d). O ganlyniad byddai’n gymorth i Gethin ddatblygu goslef ei llais wrth iddo ryfeddu at y pethau o’i gwmpas. Dengys ymchwil Richarson (2014) gallai mynediad at amgylchedd naturiol, fel y goedwig, fod o fudd ar gyfer datblygiad iaith a lleferydd disgyblion oblegid fod potensial i bob maes lleferydd brofi gwelliant. Awgryma hyn bod y profiadau a gynigiwyd gan amgylchedd ysgol goedwig yn galluogi dysgwyr i ddatblygu eu sgiliau llafar mewn modd cadarnhaol o ganlyniad profiadau ysgogol, gweledol a synhwyraidd (O’Brien a Murray, 2007). Yn sicr byddai cydblethu dulliau ysgol goedwig o fewn yr addysg yn darparu ethos llai pryderus a hapus i Gethin gan fod lleoliad y goedwig yn debyg i natur allanol y fferm gartref. Esbonia’r NHS (2015) gall unigolion ag awtistiaeth teimlo'n fwy cyfforddus gyda phatrymau, arferion ac amgylcheddau cyfarwydd, felly drwy newid y lleoliad, ond cadw’r amgylchedd yn debyg byddai’n cymell Gethin i ddefnyddio’r un math o sgiliau mewn gosodiad gwahanol i adeiladu ar ei allu i feddwl yn hir-dymor. Teimla Dehn (2010) bod caffael gwybodaeth a'u cadw yn y cof yn hir dymor yn sylfaenol ar gyfer cynnydd. Byddai’r ethos felly yn caniatau addysg “eang, gan dynnu ystod o brofiadau, gwybodaeth a sgiliau ynghyd” (Llywodraeth Cymru, 2020e). Pwysig yw nodi er bod yr ymyrraeth yn ymgyrch i helpu Gethin yn gyfannol, mae ganddo fuddion gwerthfawr i’r dosbarth cyfan hefyd (Gathright et al, 2006), er enghraifft datblygu hyder, sgiliau cymdeithasol, sgiliau corfforol a dealltwriaeth, felly yn gynhwysol i bawb (O’Brien a Morris, 2005). Er hyn, rhaid cofio nad yw bod tu allan at ddant pawb a dylai ymarferwyr fod yn ymwybodol o'r ystod o arddulliau a hoffterau dysgu plant (Warden, 2005). Yn ogystal, anfantais yr ymyrraeth yma yw ei bod yn ofynnol ar y tywydd ac er byddai disgyblion yn gwisgo dillad priodol, rhaid cwestiynu a fydd tywydd aruthrol yn ddiogel i fynd allan ynddo (Outcomes First group, 2017). Gall hyn effeithio ar yr amser a dreulir yn cymryd rhan yn yr ymyrraeth, felly gall fod yn llai effeithiol ar y canlyniadau a fwriadwyd.

	I bwy, ble a beth fydd cynnwys yr ymyrraeth?
	Sut fydd yr ymyrraeth yn gweithio a sut dylwn ni baratoi Gethin ar eu cyfer?
	Pam dewis y math yma o ymmyrraeth?

	· Cyd-blethu dulliau ysgol goedwig i gynlluniau’r dosbarth

· Ar gyfer Gethin yn bennaf ond yn llawn buddiannau i weddill y dosbarth hefyd.

· Cyfnod o ddwy awr ar ddydd Gwener a arweinwyd gan yr athrawes ddosbarth i fynd i’r goedwig i archwilio’n rhydd. 

· Mae’r goedwig ym mhen pellaf cae’r ysgol felly yn hawdd ei gyrraedd ac yn hawdd dychwelyd i’r dosbarth.





	· Paratoi Gethin mewn digon o bryd i’r newid mewn trefn, drwy straeon cymdeithasol a mynd ag ef allan yn gyntaf fel bod ganddo ddigon o amser i addasu i’r amgylchedd newydd.

· Dillad addas yn cael ei ddarparu gan yr ysgol. Costau wedi ei godi gan gymdeithas rhieni ac athrawon.

· Caniatáu dysgwyr i wneud beth bynnag sydd orau ganddyn nhw, p'un a ydyn nhw'n chwilio am fywyd gwyllt, dringo ar foncyffion, neu eistedd ac yn gwylio eraill. Wrth i'r arweinydd arsylwi ar y gwahanol arddulliau o chwarae ac ymddygiad, gellid datblygu syniadau ar gyfer gweithgareddau yn y dyfodol a fydd yn darparu cyfleoedd addysgu.




	· Proses ddysgu ysbrydoledig sy'n canolbwyntio ar y plentyn, waeth beth fo’i gallu.

· Man tawel gyda synau naturiol yn unig o fewn yr amgylchedd ddysgu.

· Cyfle i fod allan o awyrgylch dosbarth. 

· Cynnig cyfleoedd ar gyfer twf cyfannol trwy sesiynau rheolaidd.

· Rhaglen hirdymor sy'n cefnogi chwarae, archwilio a chymryd risg â chymorth.

· Mae'n datblygu hyder a pharch tuag at eu hunain ac eraill drwy brofiadau ymarferol wedi'u hysbrydoli gan ddysgwyr mewn lleoliad naturiol. 

· Caniatáu ethos datblygiadol rhydd i bawb.

· Mae'r broses yn helpu ac yn hwyluso dysgwyr i ddatblygu'n gymdeithasol, yn emosiynol, yn ysbrydol, yn gorfforol ac yn ddeallusol.
(Forest School Association, d.d)

Cyfateb polisïau:
- Polisi Cynhwysiad (Marwood, 2020)
- Anghenion Addysgol Arbennig
a Pholisi Anabledd (Diverse Academies, 2019)


Yr ymyrraeth:






Proffil Un Tudalen Disgybl - Gethin
Mae Gethin yn 10 oed ac yn ddisgybl ym mlwyddyn 5. Mae ganddo ddau frawd, Rhys sydd ym mlwyddyn 3 yn yr ysgol ac Iolo sydd ym mlwyddyn 8 yn yr ysgol uwchradd. Mae Gethin ar y sbectrwm awtistiaeth a’i ddiddordeb yn bennaf yw creaduriaid, yn enwedig malwod a’u cregyn. Daw o gefndir gwledig, amaethyddol ac mae wrth ei fodd yn helpu Mam i fwydo’r ieir ar y fferm.
Yr hyn mae Gethin yn ei gredu sy’n bwysig ar gyfer ei ddatblygiad: Bwrdd deunyddiau, lle tawel i weithio, gwneud pethau yn lle ysgrifennu, malwod.




Cymdeithasol ac Emosiynol
• Anawsterau deall ystumiau, a thra ei fod yn gallu dysgu sgiliau cyfathrebu cymdeithasol o fewn un cyd-destun, mae'n cael trafferth trosglwyddo'r sgiliau hyn i leoliadau a sefyllfaoedd eraill.
• Diffyg cyswllt llygad, ac mae'n well ganddo edrych i lawr neu i ffwrdd wrth sgwrsio â pherson arall.
• Cael hi'n anodd dehongli beth mae pobl eraill yn ei feddwl a'i deimlo, a all arwain at gamddehongli sefyllfaoedd cymdeithasol.
• Yn hoffi ei gwmni ei hun yn yr ystafell ddosbarth yn hytrach na rhyngweithio â'i gyfoedion. Fodd bynnag, ar adegau, mae'n chwarae cuddio amser chwarae gyda'r plant eraill ar yr iard.
• Cael hi'n anodd canolbwyntio ar bynciau a sgyrsiau gyda'i gyfoedion pan nad ydyn nhw o ddiddordeb iddo.
• Lefelau uchel o bryder pan yn gyfunedig i’r ystafell ddosbarth. Pan fydd yn bryderus bydd yn ymddwyn yn wirion ac yn ceisio gwneud jôc i guddio ei anhwylder.
• Ymdopi’n dda gyda nifer fawr o drosglwyddiadau a newidiadau. Yn eu gweld fel strwythur yn hytrach na newidiadau.

Iaith a Chyfathrebu
Llafaredd:
•Nid oes unrhyw bryderon ynghylch ag ynganiad geirfa Gethin.
•Yn unol â'i ddiagnosis o awtistiaeth, gall ei araith, ar brydiau, gael ei nodweddu gan naws a goslef anghyffredin. Gall hyn fod yn gynnil ac nid yn amlwg ar unwaith i bobl sy'n gyfarwydd ag ef, ond gall fod yn fwy amlwg pan fydd yn ansicr o'r hyn sy'n cael ei ofyn ganddo.
[bookmark: _Hlk56191012]•Gall ei oslef ymddangos yn hynod ffurfiol ac yn swrth.
Iaith:
•Anhwylder gyda dywediadau idiomatig a ffigurol. Hynny yw, ymadroddion geiriau cyffredin anllythrennol sy'n golygu rhywbeth gwahanol i'r geiriau sengl y mae wedi'u ffurfio a’i ddeall.
•Anhawster parhaus i ddod o hyd i eiriau sydd eu hangen arno i gyfathrebu’n effeithiol am yr hyn y mae am ei ddweud, boed hynny’n annibynnol neu gyda chymorth. 
•Trafferthion gyda'i ddealltwriaeth o reolau cyfathrebu cymdeithasol, yn benodol, defnyddio tôn a gwybod beth sy'n briodol i'w ddweud mewn gwahanol sefyllfaoedd. Yn cael sesiynau gyda’r therapiydd iaith a lleferydd ac yn dod yn ei flaen yn dda.
•Cryfder Gethin yw ei allu annibynnol a hyderus i gydnabod pan nad yw'n deall gair neu frawddeg ac i eirioli hyn i'r oedolion o'i gwmpas. Gall geisio cymorth ar gyfer hyn yn briodol ac yn annibynnol pan fo angen.




















Synhwyradd, Corfforol a Meddygol
Iechyd Cyffredinol:
•Bachgen ffit ac iach yn gorfforol. Dim pryderon ynghylch clyw a golwg.
Cwsg:
•Trafferth eithafol i gysgu. Hyn effeithio arno yn ystod y dydd. 
•Wedi cael presgripsiwn melatonin ac mae'r teulu'n derbyn cyngor gan y clinig i geisio helpu Gethin gyda'i batrymau cysgu.
Sensitifrwydd Synhwyraidd:
•Pan wedi blino neu'n ei chael hi’n anodd ymdopi mewn sefyllfa mae'n troi ei lygad tuag i mewn. 
•Sensitif iawn i sŵn an-naturiol, er enghraifft larwm neu glec anisgwyl. Sensitifrwydd yn cael ei leihau pan mae'n teimlo'n sefydlog ac yn hamddenol, fel pan ar y fferm adref.
•Yn hoff iawn o weadau amrywiol ac eisoes yn defnyddio ‘bwrdd defnyddiau’ i helpu iddo ymdawelu.






Gwybyddol
•Anodd adfer gwybodaeth i wneud gweithgaredd eto.
•Sgiliau gwneud penderfyniadau a datrys problemau isel, hynny yw, mae’n gweld un ffordd syml er nad yw o hyd yn gwneud synwyr.
•Ddim yn gallu cysylltu gwybodaeth weledol a'i chymhwyso i resymau mwy cymhleth.
•Gallu i gofio’n fyr-dymor yn wan, oblegid bod ei gyflymder gwybyddol yn araf yn gyffredinol.
•Côf hir-dymor yn ardderchog, yn enwedig wrth drafod pwnc sydd o ddiddordeb iddo









Cynllun hanner tymor: Straeon Cymdeithasol (Gray, 2015):
	Camau nesaf Gethin
	Sut gaiff ei weithredu
	Pwy sy’n gyfrifol

	Costau
	Sut gallwn brofi cynnydd

	- Defnyddio straeon cymdeithasol ar gyfer cyfarwyddo sut i ymateb i sefyllfaoedd anghyfarwydd.

- Cyflwyno straeon cymdeithasol ar ffurf brawddeg er mwyn rhannu sefyllfa gymdeithasol heriol yn gamau.

- Defnyddio’r stori gymdeithasol i geisio deall ymadroddion cyfarwydd er mwyn lleihau pryder.
	- Sesiwn bob bore yn ystod amser cofrestru a gwasanaeth, 20 munud.

- Defnyddio ar gyfer addysgu a chanmol Gethin.

- Modelu rhyngweithio cymdeithasol priodol trwy ddisgrifio sefyllfa gyda chiwiau cymdeithasol perthnasol, safbwyntiau pobl eraill.

- Monitro:
* Cofnodi yn ddyddiol ymateb Gethin i bob stori gymdeithasol.
* Adfyfyrio ar y sesiynau yn wythnosol gyda Gethin, sut mae’n teimlo am y straeon cymdeithasol.
	- Cymhorthydd sydd wedi cwblhau cwrs straeon cymdeithasol CPD gan Dr Siobhan Timmins, sydd ag achrediad i hyfforddi a chefnogi pobl i ddeall sut i ddatblygu defnydd o straeon cymdeithasol (NAS, 2020a).

- Rhieni i atgyfnerthu’r straeon gartref drwy fynd drostynt yn wythnosol.
	- Staffio: 
*Bydd y cymhorthydd yn cael ei rhyddau o weithdrefnau’r bore er mwyn cynnal sesiwn gyda Gethin. *Ni fydd hyn yn effeithio ar y gymhareb o oedolion i blant.

- Cyllid:
*Yr ysgol wedi prynu fewn i gytundeb lefel gwasanaeth y tim ymgynnwys y sir felly yn gallu cyflogi cymorthydd addysgu anghenion dysgu ychwanegol (Cyngor Conwy, 2020).
*Cost y cwrs hyfforddi am ddim.




	- Gweld os ydy’r hyn sy’n cael ei drafod yn y straeon cymdeithasol yn cael ei adlewyrchu yn ei strwythur dyddiol, hynny yw, cwestiynu: 
* Ydi Gethin yn mynd ati i ddefnyddio a chwblhau'r straeon cymdeithasol yn ei drefn feunyddiol?
* Ydi Gethin yn gallu adnabod a chofio’r peth priodol i’w wneud ym mhob sefyllfa?

- Sgiliau a ddatblygwyd:
*Iechyd a Lles, cam cynnydd 2: (Llywodraeth Cymru, 2020f)
“Rwy’n gallu rhoi sylw i deimladau pobl eraill ac rwy’n dysgu meddwl am y rhesymau pam eu bod o bosibl yn teimlo felly”
“Rwy’n gallu newid, gyda chefnogaeth, y ffordd rwy’n ymwneud ag eraill a’r ffordd rwy’n ymddwyn mewn gwahanol sefyllfaoedd.”
“Rwy’n gallu gwneud penderfyniadau”

*Iaith a Chyfathrebu, cam cynnydd 2: (Llywodraeth Cymru, 2020g)
“Rwy’n gallu siarad yn glir, gan amrywio mynegiant ac ystumiau er mwyn cyfathrebu fy syniadau.”
“Rwy’n gallu ymgymryd ag ystod o rolau a rheoli fy nghyfraniad yn briodol.”



[bookmark: _Hlk57140993]I gloi, ar ôl pwyso a mesur y gwahanol safbwyntiau, deallaf fod pob disgybl yn datblygu ar raddfeydd gwahanol (DeLoache et al, 2014), er gallai datblygiad plant awtistig ddatblygu'n wahanol i eraill. Esbonia Diehl, yn Reading Rockets (2018) gall bod hyn oherwydd aneffeithiolrwydd disgyblion ag awtistiaeth i adnabod cyflwr meddwl eu hunain ac eraill a daw law yn llaw â’r theori meddwl. I’r un gogwydd, noda Ruhl, (2020) hyn ymhellach gan ddweud bod posib i blant ag awtistiaeth beri heriau gyda sgiliau cymdeithasol, boed wrth gyfleu ymddygiadau ailadroddus neu’n cyfathrebu yn wahanol i’r arfer, ac felly yn agweddau nodweddiadol o fewn y theori meddwl. Er mwyn datblygu fy arfer proffesiynol i, rhaid i mi ystyried cynllunio a pharatoi fy ngwersi at angen y dysgwr (Llywodraeth Cymru, 2020a). Golygai hyn fy mod yn cadw mewn cof y theori gweithredu weithredol lle nad yw pob disgybl yn gallu meddwl yn annibynnol ac yn barchus wrth ddelio â sefyllfaoedd newydd, er enghraifft wrth ddilyn trefn, yn ffocysu ac wrth reoli ysgogiad (Boucher, 2009). Fodd bynnag, gyda'r ymyrraeth briodol, gall plant ag awtistiaeth, ac unrhyw anghenion ychwanegol eraill, ennill dealltwriaeth fwy llawn o'r byd a dysgu cymryd eu lle yn adeiladol a chyfrannol (Solomon, 2020). Proses barhaus o drawsnewid addysgol yw addysg gynhwysol felly dylwn roi cyfleoedd addysgol cyfartal i bob dysgwr (Gov.uk, 2018 a Navarro et al, 2016). Pwysleisia Estyn (2016) dylwn i gefnogi disgyblion yn gyfannol ac yn holistig ym mhob agwedd o’u datblygiad a'u bywyd ysgol a gallwn wneud hyn yn effeithiol drwy asiantaethau allanol, adnoddau priodol a staff cymorth ychwanegol. Atgyfnertha ag argymhellion Donaldson (2015, t.27) y dylwn ymrwymo i “sicrhau y bydd yr ysgol yn lleoliad iach lle y gellir cynnal addysg plant a phobl ifanc drwy ddull cyfannol.”

